Grunnskóli Snæfellsbæjar fagnar tíu ára starfsafmæli um þessar mundir . Voru hátíðarhöld í skólanum af því tilefni síðastliðinn föstudag . Haldið var upp á afmælisdaginn í þrennu lagi . Ein veisla í hverju skólahúsi skólans . Þema hátíðarinnar var að sýna hæfileika og vinnusemi nemenda . Verkefni þeirra voru til sýnis og flutt voru tónlistaratriði þar sem nemendur tónlistarskólans léku og sungu auk þess sem barna - og skólakórarnir fluttu lög . Magnús Þór Jónsson skólastjóri flutti stutt ávörp þar sem hann fór yfir starf skólans frá upphafi og framtíðarsýn og tók á móti gjöfum sem skólanum bárust . Ungmennafélag Staðarsveitar , Víkingur og Reynir gáfu fjárhæðir til að kaupa búnað í íþróttakennslu . Búnaðarfélag Staðarsveitar gaf 150 þúsund krónur til kaupa á tæknibúnaði í Lýsuhólsskóla , Kvenfélag Ólafsvíkur gaf „ Overlock “ saumavél í textílmenntarstofu í Ólafsvík og Lionsklúbburinn Þernan gaf skólanum tíu Samsung spjaldtölvur sem félagar í klúbbnum söfnuðu með karaókíkeppni í vetur . Skólastjórinn þakkaði hlýhuginn sem birtust í þessum gjöfum og talaði um að slíkar gjafir væru skólanum hvatning til dáða . Hátíðunum lauk með opnum vinnustofum , þar sem gestir fengu að vinna að ýmsum verkefnum í anda þeirrar hugmyndafræði skólans að skemmtilegasta námið fari fram í formi sköpunar og upplifunar .